Nzimande sê ‘nee’ vir noodtoestand vir Kaapse spoorlyneBlade Nzimande. Foto: Flickr/GovernmentZA Blade Nzimande, minister van vervoer, het Maandag gekap na die DA se beroep om ŉ toestand van nood te verklaar in terme van spoorlyn-vervoer/treinvervoer in die Wes-Kaap en volgehou die regering is besig met die herstel van die Metrorail-dienste in dié provinsie. “Dié beroep van die DA is oneerlik, opportunisties en politieke maneuvrering wat die ernstige situasie wat die spoordienste in die Wes-Kaap in die gesig staar, wil uitbuit. Ek verwerp hierdie politieke aanstellerigheid in die sterks moontlike terme,” lui ŉ verklaring van Nzimande oor die aangeleentheid. Nzimande het die DA, wat Kaapstad en die Wes-Kaap regeer, gemaan om met diensleweringskwessies soos behuising, elektrisiteit en sosiale infrastruktuur klaar te speel. Hy meen deur dít te doen, sal reeds baie vermag word wat die misdaad betref wat die spoornetwerk teiken. Nzimande het bygevoeg die regering belê miljarde in die herstelling van die kwynende spoorinfrastruktuur en dienste in die provinsie, maar dat brandstigters en gewapende bendes erg toegeslaan het in die afgelope paar maande. Hy het onder meer gesê stasie-opknappings sal R1,6 miljard kos, die modernisering van depots R2,6 miljard en die aankoop van 35 nuwe treinstelle R3 miljard. Volgens hom word ekstra veiligheidsmaatreëls ook toegepas en ontplooi, waaronder 88 gewapende wagte om personeel en pendelaars te vergesel, taktiese spanne met pantservoertuie om bates te beskerm asook ŉ forensiese ondersoekspan en hommeltuig-tegnologie. Maroela Media het vroeër berig Helen Zille, premier van die Wes-Kaap, sê sy glo iemand is daarop uit om die ruggraat van die Kaap se openbarevervoerstelsel te vernietig, die vraag is net wie en waarom. “Ons sal binnekort minder as 40 treine in Kaapstad hê. Ons kort 88 treine om die basiese stelsel te bedryf,” het Helen op Twitter geskryf na aanleiding van die jongste drie gevalle van brandstigting toe drie Metrorail-waens op drie verskillende stasies in die Suidwes-Kaap in die slag gebly het. Metrorail is die afgelope twee maande 47 treinwaens in die Wes-Kaap kwyt. Die aantal passasiers wat Metrorail gebruik het van meer as 608 000 in 2014 tot 360 000 in 2017 gedaal. Dít het weer op sy beurt ŉ effek op die erge verkeersopeenhopings op Kaapstad se paaie. Lees meer.